मां ने जब पैसे के लिए बेटी को दूसरे के हाथों थमा दिया तब उससे सहन नहीं हुआ
एक दिन राधा मां की साड़ी और चूड़ियां पहन आयी। माथे पर बिंदिया, आंखों में काजल और रंगीन परांदी में वो बेहद खूबसूरत लग रही थी।
लंबे समय से मैं वलीपुरा की पोस्टिंग अपने आलस के कारण टाल रहा था। लेकिन मैं उसे अधिक समय तक टाल नहीं पाया था।
शुभम और मैं कॉलेज में एक साथ पढ़ते थे। उसका फॉरेस्ट ऑफिसर हो जाना मेरे लिए बहुत फायदेमंद रहा। वलीपुरा पोस्टिंग मिलते ही उसने मुझे बुलाना शुरू कर दिया था, लेकिन मैं ही टालता जा रहा था। वो अक्सर वहां का मोहक वर्णन करता रहता।
मैं कहता, “शहर से दूर एक कस्बेनुमा जगह में रहना मेरे लिए कठिन होगा। तू तो जंगल में बसकर जंगली हो चुका है, पर हम लोग तो अभी ‘सिविलाइज्ड’ ही हैं।”
मेरी बात पर वो ठहाके लगाता, “एक बार आ तो जा, फिर पूछूंगा। पता चला महाशय वापस जाने का नाम ही नहीं ले रहे।” बहुत बार इस विषय में बहस हुई। आखिरकार वो मुझे अपने कुतर्कों के जाल में फंसा कर वलीपुरा ले ही आया।
उस समय तक मैंने यहां के प्राकृतिक सौंदर्य के बारे में सोचा भी नहीं था। यहां आकर मेरी दिनचर्या पूरी की पूरी बदल गयी। घर में जिस नींद को ‘अलार्म वॉच’ भी नहीं भगा पाती थी, वो अपने आप पक्षियों के कलरव से सुबह पांच बजे ही पलकों से फिसल जाती थी।
उस दिन जब मेरी जीप डाक बंगले के पास रुकी तो आदिवासी बच्चों ने गाड़ी को घेर लिया। शुभम ने बताया कि जीप देखकर इन बच्चों को लगता है कि इन्हें कुछ खाने का सामान मिलेगा जो अक्सर बुलन्दशहर के धनी मानी लोग इन्हें बांटते रहते हैं। मुझे उन मैले कुचैले बच्चों की आंखों में एक अद्भुत चमक दिखी।
उन सब में राधा ने विशेष रूप से मेरा ध्यान अपनी ओर आकर्षित किया। उसकी काजल भरी आंखें लगातार पेड़ के पीछे से झांक झांक कर कुछ देख रही थीं। तभी ड्राइवर ने अपनी ठेठ ब्रजभाषा में बच्चों को भगाया।
मेरे माना करने पर बोला, “अरे साब, ये बच्चे बड़े बदमाश हैं। एक बार वॉल्व खोलकर टायर की हवा निकाल दी थी इन्होंने।”
धीरे धीरे राधा से मेरी दोस्ती हो गयी। वो अक्सर डाकबंगले के इर्द गिर्द दिखती। कभी घास में से साग तोड़ती तो कभी चूड़ी के टुकड़ों से खेलती मिलती। एक दिन वो एक बच्चे को घुमाती दिखी। बाद में पता चला कि वो किसी के घर में बच्चे को देखने की नौकरी करती है। पर उस काम के प्रति मैंने उसमे एक गहरी अनिच्छा देखी।
वो बच्चे को किसी वस्तु या घास पर रख देती और पास में बैठकर पत्थरों से खेलती रहती। बच्चा घुटनों के बल आस-पास चलता या गीला होकर चीख चीख कर रोता, पर राधा तटस्थ मुद्रा में सुन्न सी बैठी रहती।
एक दिन मैंने उसकी मां से राधा को अपने घर काम पर लगाने के लिए कहा। साथ ही ये भी वादा किया कि फालतू समय में मैं उसे पढ़ा भी दिया करूंगा, तो वो सहर्ष मान गईं।
बोली, “बाबू, मैं तो पूरा दिन एक मेम के घर काम करती हूं। मैंने इसे तो सुरक्षा के लिहाज से काम पर लगा दिया है। अच्छा है, आपके घर रहकर कुछ सीख पढ़ भी लेगी।”
मैंने कई प्रोजेक्ट्स पर काम किया है, कई प्रेजेंटेशंस भी दिए हैं। लेकिन वलीपुरा आकर मुझे महसूस हुआ कि मुझे अभी भी बहुत कुछ करना है। यहां के बाशिंदों की समस्याएं बहुत थीं। कोई दीवार उठवाने के लिए कहता तो कोई बैंक से लोन लेकर जानवर खरीदने की बात कहता। कोई हॉस्पिटल से मुफ्त इलाज करवाना चाहता था।
एक दिन तो एक स्त्री मेरे पैर पकड़ कर विनती करने लगी कि मैं गणतंत्र दिवस के दिन उसके पति को जेल से मुक्त करवा दूं। मुझे उसके भोलेपन और अपनी प्रतिष्ठा पर गर्व हुआ।
मैंने उसे ढाढ़स बंधाते हुए पूछा कि उसके पति को कारावास की सजा क्यों हुई, तो वो बोली कि एक दिन शराब के लिए पैसे न मिलने पर उसने अपने एकमात्र बेटे को पत्थरों पर पटककर मार डाला था इसलिए।
मुझे अपने पैरों के नीचे से जमीन खिसकती हुई सी महसूस हुई। ऐसे हैवान की मुक्ति के लिए व्याकुल पत्नी की ओर मैं देख नहीं पाया। पत्नीत्व का ऐसा विलक्षण परिचय मुझे पहली बार देखने को मिला।
राधा सुबह मेरे घर आ जाती और शाम को उसकी मां उसे खदेड़ती हुई घर ले जाती। मैं सोचता, कहीं राधा की मां सौतेली तो नहीं? क्योंकि मां कितनी भी कठोर क्यों न हो, मां-बेटी के बीच प्यार के कोमल तंतु तो होते ही हैं।
जो भी हो, राधा के आने से मेरे घर का वातावरण खुशनुमा हो गया था। वो जितनी कार्यकुशल थी उतनी ही बुद्धिमान भी थी। मैं उसे जो भी सिखाता वो तुरंत सीख लेती।
एक दिन राधा मां की साड़ी और चूड़ियां पहन आयी। माथे पर बिंदिया, आंखों में काजल और रंगीन परांदी में वो बेहद खूबसूरत लग रही थी।
“बाबूजी, मैं कैसी दिख रही हूं?” उसने मेरा हाथ पकड़कर पूछा तो मैं उस दिन उसके सौंदर्य को निहारता ही रह गया। ऐसा लगा जैसे ईश्वर ने उसे फुर्सत में गढ़ा है।
काम से लौटने के बाद उसकी मां को जब अपने सौंदर्य प्रसाधन का डब्बा नदारद मिला तो उसका ध्यान राधा की ओर गया। फिर तो उसकी जो पिटाई की उसकी जानकारी मुझे दो दिन बाद मिली जब राधा ढेर सारे अमरूद, जिनमें कुछ चिड़ियों के काटे हुए भी थे, मेरे लिए बटोर लायी थी।
बड़े प्यार से उसने अपना आंचल जैसे ही मेरी ओर बढ़ाया, उसकी गर्दन, पीठ और कमर पर लाल निशान देख कर मेरी चीख निकल गयी।
“ये क्या है राधा?”
“मां ने मारा है… देखो।” इतना कहकर उसने अपनी पीठ मेरे सामने उघाड़ दी।
“नादान लड़की… इतना भी नहीं जानती कि किसी पुरुष के सामने इस तरह खुद को निर्वस्त्र नहीं करते।”
“लेकिन आप तो मेरे हैं, मेरे अपने।”
उसके इस अपनेपन ने जैसे मुझे सारी दुनिया की खुशियां दे दीं। उस दिन समझ आया कि दुनिया में प्यार से बड़ी अमीरी और कुछ नहीं हो सकती।
उस दिन हम दोनों ने खूब मजा किया। सीढ़ियों पर बैठकर खूब अमरूद खाये, खट्टी मीठी इमली का स्वाद चखा। राधा इधर उधर के समाचार सुनाती रही।
मैंने कहा, “अमरूद अच्छे हैं।”
उसने कहा, “बिस्कुट भी अच्छे हैं।”
उसकी हाजिरजवाबी देखकर मैं हैरान रह गया।
तभी उसकी मां ने आवाज दी। राधा ने कोई उत्तर नहीं दिया तो वो छड़ी लेकर राधा की ओर दौड़ी। खतरा देखते ही राधा ने मां पर अमरूदों की बमबारी शुरू कर दी।
धीरे धीरे मैं वहां के माहौल में इतना रच-बस गया था कि ‘लौटना भी है’ यह सोचना भी मुझे अरुचिकर लगने लगा। मैं या तो पढ़ता या राधा के मनोविनोद में डूबा रहता।
यहां की हरियाली, लोग, दिन में सिर्फ एक बार आने वाली बस, निस्तब्धता, सब अपने से ही लगने लगे थे।
एक दो रोज से राधा नहीं आ रही थी। मुझे आशंका हुई कि शायद वो बीमार है।
राधा अब मेरी जिंदगी का अभिन्न हिस्सा बन गयी थी। उसके प्रति मेरे मन में एक गहरा लगाव, निस्वार्थ श्रद्धा, अटूट विश्वास और ऐसी अपरिभाषित चाहत सी महसूस होने लगी थी जिसे शब्दों में व्यक्त करना मुश्किल था।
इसे महज आकर्षण की संज्ञा भी नहीं दी जा सकती, क्योंकि आकर्षण तो वक्त के साथ साथ कम होता जाता है। ये चाहत तो दिन प्रतिदिन मधुर स्मृतियों में संचित होती जा रही थी।
तो क्या ये प्यार था? अभी मैं पूरी तरह से समझ नहीं पाया था।
सुबह सात बजे वो आ जाती थी। पूरा दिन इधर से उधर चहकती रहती। मुझे उसकी जिज्ञासाओं के समाधान की आदत सी हो गयी थी। मैं अपने लैपटॉप पर काम करता। वो निर्विकार मुद्रा में मुझे काम करते देखती रहती।
अचानक सामने से आती हुई उसकी मां को देखकर मेरी तंद्रा भंग हुई।
मैंने उसे बुलाकर राधा के लिए पूछा तो बोली, “साहब, अब तो आपकी भी बदली होने वाली है इसीलिए मैंने पिछले वाले साहब से पांच सौ उधार लेकर राधा उन को दे दी है। कम से कम पक्के घर में रहेगी, पेटभर अंग्रेजी खाना भी खाएगी।
यहां तो छत टपकती है। रामशरण मुझ से ब्याह करना चाहता है, लेकिन वो दूसरे की लड़की को क्यों रखेगा? इसका बाप तो भाग गया। मैं कहां तक इसे अपने पल्ले से बांध कर रखूँ?”
मेरी आवाज गले में अटक कर रह गयी। अपनी बेटी के जीवन की डोर उसकी मां ने कितनी आसानी से दूसरे के हाथ में थमा दी। मुट्ठी भर अनाज और एक छत पाने के लिए अपना जिगर का टुकड़ा दे देना इस मां को कठिन क्यों नहीं लगा?
मुझे अपना शोध, फील्डवर्क और निष्कर्ष सभी बड़े बेमानी लगने लगे। ऐसा लगा जैसे मेरे समाजकल्याण का काम चिंदी चिंदी करके ध्वस्त हो गया।
मैं राधा को इस तरह नहीं छोड़ सकता। मुझे जल्द उससे मिलना होगा।
- पुष्पा भाटिया
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें